Μεταγραφή ηχητικού

Γεια σας παιδιά. Σήμερα θα σας παρουσιάσω κάποια πολύ γνωστά παιχνίδια στους μαθητές και στις συμμαθήτριες του δημοτικού σχολείου και θα ήθελα στη συνέχεια να βρείτε ποια είναι τα παιχνίδια αυτά συζητώντας μεταξύ σας.

Παιχνίδι, νούμερο 1. Οι μαθητές και οι μαθήτριες σχηματίζουν έναν κύκλο. Στο κέντρο του κύκλου βρίσκεται ένα παιδί που πετάει την μπάλα προς τα πάνω, φωνάζοντας το όνομα ενός άλλου παιδιού, το οποίο τρέχει να πιάσει την μπάλα. Τα υπόλοιπα παιδιά που δεν άκουσαν το όνομά τους τρέχουν να απομακρυνθούν από το παιδί, το οποίο μόλις πιάσει την μπάλα λέει «1, 2, 3 στοπ» και όλα τα παιδιά πρέπει να μείνουν ακίνητα στο σημείο που βρίσκονται. Το παιδί με την μπάλα προσπαθεί να πετύχει τον πλησιέστερο σε αυτό μαθητή ή μαθήτρια κι αν τα καταφέρει, αλλάζουνε ρόλους.

Παιχνίδι νούμερο 2. Ακούγεται ένα σύνθημα το οποίο μπορεί να είναι ένα σφύριγμα, μια λέξη, μια οποιαδήποτε φράση και όλα τα παιδιά τρέχουν ελεύθερα στον χώρο και κάνουν ό,τι θέλουν. Όταν το σύνθημα ακουστεί για δεύτερη φορά, τα παιδιά σταματούν στο σημείο που βρίσκονται και σε οποιαδήποτε θέση είναι και παραμένουν ακίνητα. Όποιο παιδί κουνηθεί βγαίνει για λίγο από το παιχνίδι.

Παιχνίδι νούμερο 3. Δύο μαθητές ή δύο μαθήτριες κρατούν στα χέρια τους από μια μπάλα και προσπαθούνε να χτυπήσουνε με την μπάλα στα πόδια τους υπόλοιπους συμμαθητές και συμμαθήτριές τους. Η έναρξη του παιχνιδιού γίνεται με το σφύριγμα του γυμναστή. Τα παιδιά τρέχουν ελεύθερα. Όποιο παιδί χτυπηθεί από την μπάλα βγαίνει για λίγο από το παιχνίδι.

Παιχνίδι νούμερο 4. Τα παιδιά κάθονται σε κύκλο και ένα από αυτά είναι μέσα στον κύκλο. Τα παιδιά ρίχνουν την μπάλα το ένα στο άλλο και το παιδί που είναι μέσα στον κύκλο προσπαθεί να κλέψει την μπάλα.

Παιχνίδι, νούμερο 5. Τα παιδιά χωρίζονται σε τέσσερις ομάδες και παρατάσσονται σε γραμμές. Κάθε ομάδα έχει μια μπάλα και απέναντί της βρίσκεται ένας στόχος. Ο στόχος αυτός μπορεί να είναι ένας κώνος, ένα πλαστικό μπουκάλι ή οτιδήποτε άλλο. Οι μαθητές και οι μαθήτριες προσπαθούν να πετύχουν τον στόχο. Εκτελούν βολές από διάφορες θέσεις, είτε δηλαδή όρθιοι όρθιες, καθιστοί καθιστές, γονατιστοί γονατιστές και κερδίζουν όταν καταφέρνουν να ρίξουν τον στόχο κάτω.

Σας ευχαριστώ πολύ για την προσοχή σας.

Τώρα μπορείτε να συζητήσετε μεταξύ σας και να προσπαθήσετε να βρείτε ποια είναι τα παιχνίδια αυτά.